সৌভিক শ্রাগ করে বলল – পোর্টের লোকজনের কাছ থেকে খবর বের করা যে কী ঝক্কির কানাইদা। আপনি এই সাইডটা সামলালে বুঝতেন। ব্যাটারা সবেতেই কাটমানি খেতে চায়। ইউনিফর্মের কোনো রেসপেক্টই নেই। এদের পেট থেকে খবর বের করতে গিয়ে আমার আজকের গোটা দিনটা নষ্ট হলো। যাই হোক। সোর্স ধরে খবর মিলেছে। ১৯১৩-এর ২২ সেপ্টেম্বর খিদিরপুর থেকে জর্জ দ্য সেভিয়ার অবশ্যই ছেড়েছিল। যাত্রী ছিল সাকল্যে নয়জন। খেয়াল করুন, পুলিশ-রিপোর্ট কিন্তু বলেছে, দশজন যাত্রী সওয়ার হয়েছিল – পয়েন্ট ওয়ান। জাহাজের কাপ্তানের নাম ওস্তাদ মাসুদ। বাকি যাত্রীদের নামধাম অবধি পোর্টের কাছে নেই। জাহাজের লাস্ট রিপোর্টিং ফ্রম সাগর। খিদিরপুর ছাড়ার দেড়দিন পর। তারপর লাপাত্তা। পয়েন্ট টু – পোর্টের নথিতে সমুদ্রে জর্জকে কলকাতামুখী জাহাজটা দেখেছিল এরকম কোনো খবর নেই।